
Edzett gyémántvasalt munkadarab felületek keménységének és alakhelyességének vizsgálata

A gépek működésekor a legtöbb igénybevétel elsősorban a gépelemek felületét vagy bizonyos vastagságú felületi rétegét érinti, így még napjainkban is jelentősége van a hideg képlékeny befejező fémmegmunkálásoknak, melyek közé tartozik például a gyémántvasalás. A gyémántszerszámos felületvasalással javítható a felületi érdesség, a felület keménysége, mikro-szerkezete. Így a gyémántvasalás helyettesítheti, illetve sok esetben hatásosabbnak is bizonyulhat a hagyományos finomfelületi forgácsleválasztó megmunkálásoknál (pl. köszörülés, leppelés, polírozás). Ezzel az eljárással a forgácsoló megmunkálásokhoz alkalmazott, környezetet szennyező nagy mennyiségű hűtő-kenő folyadék felhasználás csökkenthető, kis környezetterhelésű megmunkálás valósítható meg. A gyémántvasalás használható külső és belső hengeres felületek esetén, fő alkalmazási területét pedig az autóipari főtengelyek, a belső és külső csapágy futógyűrűk, stb. alkotják.
A felületszilárdítást a lokális hideg képlékeny alakváltozás hozza létre, a szerszám aktív felületének a munkadarabhoz nyomása hatására. Az alakított felületben megnő a diszlokáció sűrűség, növekszik az alakított réteg mikrokeménysége, mellyel elérhető a kopásállóság, élettartam és üzembiztonság növelése, a dinamikus igénybevételnek jobban ellenáll a felület.
A vasalandó munkadarab anyagminősége és keménysége széles tartományban változhat. Vizsgálatunk tárgya C45 jelű köszörült edzett acél.
Dolgozatomban, a vasalt felületi réteg tulajdonságait befolyásoló paraméterek (vasalási előtolás, sebesség, erő, vasalási ismétlési szám) figyelembevételével vizsgálom meg az eljárás okozta változásokat, különös tekintettel a mikrokeménységre, valamint elemzem a hengeres alkatrész köralak-hibájának változásait. A mérési eredmények kiértékeléshez új mérőszámokat használok fel és empirikus összefüggéseket határozok meg a független változók és a vizsgált paraméterek között.



